Mantela de rega

Me sal go safari. Me mah-tayar may bavul. Treba kunpren sol zuy nesese kosa.

Bat se bu es tro simple, tu samaji kwo es verem nesese e sin kwo me mog duyfu hao.

— Bu ye nixa fo kaulu, me es gro-nesese! – may pijama krai.

— E nu! Nu toshi! Gro-nesese! – poshtuhes snufi tra nos.

May tay pren may gorla sirkum:

— Yu sim bu mog departi sin me!

Oli may kamisa, sok, panta e pulova lansi swa inu bavul. Sol un lao shamba-roba resti in lemar.

— A wo yu sal go?

— A safara.

— Dalem ku?

— Way yu kwesti?

— Me yao jan a wo nu sal go.

— Me bu nidi shamba-roba.

— Way? Oni sempre nidi shamba-roba.

— Yu imajini ya tro!

— In bavul sempre ye plasa fo me.

— Me bu yao safari kun lao shamba-roba.

— Ob yu fogeti komo nu he pasi vakasion pa hunta? Me hev ramla de mar in may posh. Kada ramlinka mah me remembi to.

— To bin longtaim bak. Bu shwo pyu, me tardi ya fo may tren!

Me klapi-klosi may bavul e lopi nich sulam.

Nichen me miti may gin-visin. Me hampi lansi may klef a ela, pregi om ke ela arosi flor she me til ke me lai bak.

— Hao safara! – ela krai. Bat me bu audi ela yo.

Klarem me toshi bu audi to ke eventi she me in dom.

In ga ofni-ney lemar pendi gro-ofensi-ney shamba-roba. Rude shamba-roba do chaure plechas e gran kapushon.

— Me es sinior Jupan de Frotee! – ta deklari. – Me es hir fo wahti ordina.

— Ha-ha-ha, sinior Jupan de Frotee! – slipas ridi gro. – Yu bu he inventi to selfa. Nu toshi he kan toy fabula pa TV.

— Segun to ke me vidi, yu toshi resti in dom, bu ver? – shamba-roba kwesti mokishem.

— Ver. Nu bu chu depos longtaim yo. Bu ye toy yash.

Shamba-roba e slipas bu lubi mutu gro. Li kan munda farka-nem. Bat shamba-roba bu hev nulwan pyu fo kunshwo om me e om jiva.

Taim lopi for, polva geti on kosas, flores fadi.

Pa fin un syao gela de visines lai. Ela lai fo arosi may flor. Ela nami Viktoria. Bat in dom oni nami ela otrem, pyu simplem: Vikinka.

— Ah! – ela ek-krai, bat poy samaji kway ke to bu es jen in toy ofni-ney lemar, sol shamba-roba. Ela lai pyu blisem. Ela pri toy shamba-roba. It es ya tanto jamilem rude, it hev ya tanto gran kapushon.

— Oo, se es mantela de rega! – ela sospiri pa admira e pren shamba-roba fon pendika. Tu onpon it bu es tro simple. Manshas es tro longe, bat oni mog pligi li uupar. E longe lapas trani on poda ya kom vere tranika.

Regina go-go pa shamba gro-mahanem.

“Magnifike! – shamba-roba shwo a swa. – Me he zwo regina aus Vikinka e palas aus shamba. E me selfa bu es yo shamba-roba, me es ya mantela de rega. Es ya gro-hao ke kinda ye in munda!”

Viktoria arosi flor. Mantela de rega es tro longe. Ela tangli e lasi guti akwa a poda. Bat es syaodela. Ela wud yao sol ke in palas ye mira. Dan ela wud mog vidi swa fon kapa til peda. Bat mira yok.

Turan ye baja.

— Baji gro, fabula wek! – Viktoria sospiri.

Mata voki:

— Vikinka, lai ba aus, me klefi dwar. He arosi flor ku?

— Ya!

Viktoria mah-lwo suy mantela e lopi wek.

Pendika es tro gao. Shamba-roba lwo a poda.

Wen rega lwo, es sempre surprisa.

— Nu he dumi ke yu hev chaure plechas, — slipas shwo. — Nu he admiri yu. E se bin sol pendika!

Shamba-roba silensi. Tristitaa de fogeti-ney e kwiti-ney kosa lai a ta. Bat ta bu diki se. Ta es ya aus vere frotee kel mog sponji olo.

E me bu jan nixa om to. Me lai a dom, me go-go in may flat. E me bu samaji way me sta tanto hao in may lao rude shamba-roba.

Ta lubi me. Ta he weiti me ya tanto longem.